25.5.2023 г.
BG
Официален вестник на Европейския съюз
C 184/95
1.12.
Съществува риск новите основани на данни услуги и иновативните технологични решения да не бъдат въведени достатъчно бързо, ако няма достатъчно квалифицирани работници и обучени специалисти, които да помогнат за внедряването им.
Необходимите мерки на политиката в областта на пазара на труда и образованието изискват достатъчно финансови ресурси, както и разработването на план за действие, за да се гарантира координиран подход.
ЕИСК счита, че в това отношение тясното сътрудничество със социалните партньори е от съществено значение. 1.13.
Киберсигурността е съществено изискване за гарантиране на надеждността на все по-цифровизираната енергийна система.
Развитието през последните няколко десетилетия, и по-специално неотдавнашните събития, извеждат на преден план опасността от кибератаки и актове на саботаж срещу критична инфраструктура.
Проблеми обаче могат да възникнат не само в резултат на кибератаки или саботажни действия, но и в резултат на хардуерни и софтуерни повреди, така че Комисията трябва да обърне специално внимание на проектирането на хардуера и софтуера по време на цифровизацията, за да се гарантира стабилност.
Срив или увреждане на критични инфраструктури могат да предизвикат катастрофален недостиг на доставките и да застрашат обществената сигурност.
По-децентрализираното производство и използване на енергия в съчетание с интернет увеличава „повърхността, уязвима за атаки“ и свързаните с киберпространството рискове.
Цифровизираната енергийна система (както по отношение на хардуера, така и на софтуера) трябва да бъде надеждна, като гарантира непрекъсната наличност. 1.14.
ЕИСК счита, че не са били отделени очакваното внимание и подкрепа на комбинирана стратегия за енергиен и цифров преход в селските райони.
Комитетът призовава за бързо изпълнение на дългосрочната визия на Комисията за селските райони на ЕС и за мобилизиране на заинтересованите страни в рамките на Пакта на ЕС за селските райони.
2.
Контекст 2.1.
Комисията публикува съобщение, насочено към постигането на напредък в цифровизацията на енергийната система.
Планът за действие на ЕС относно „Цифровизиране на енергийната система“ има за цел да постигне целите, определени в доклада за стратегическо прогнозиране относно екологичния и цифровия преход, като цифровите технологии допринасят за създаването на неутрално по отношение на климата общество, което използва ефективно ресурсите, като същевременно се гарантира, че всеки може да се възползва от този преход. 2.2.
В своя план за действие на ЕС Комисията предлага набор от действия в пет области: насърчаване на свързаността, оперативната съвместимост и безпроблемния обмен на енергийни данни чрез създаването на общо пространство на данни, насърчаване и координиране на инвестициите в интелигентната мрежа, предоставяне на по-добри услуги въз основа на цифрови иновации за ангажиране на потребителите в енергийния преход, гарантиране на киберсигурността в енергийната система и съответствие на нарастващите енергийни нужди на сектора на ИКТ с Европейския зелен пакт.
Комисията счита, че цифровизацията може да подобри финансовата достъпност, устойчивостта и издръжливостта на енергийната система на ЕС. 2.3.
Целта на интелигентните решения е да предоставят на потребителите по-голям контрол върху тяхното потребление на енергия и техните сметки, като по този начин управляват по-добре използването на енергия, въпреки че много крайни потребители не се нуждаят от интелигентно решение, за да оценят този потенциал.
Иновативните енергийни услуги следва да намалят потреблението на енергия, а енергията следва да се използва, когато е евтина.
Интелигентните измервателни уреди предоставят важна информация за намаляване на разходите за потребление на енергия, например интелигентно зареждане на електрически превозни средства, интелигентни термопомпи, наред с фотоволтаични панели.
Интелигентните измервателни уреди помагат на потребителите да контролират данните във фактурите си и им дават възможност да преустановят фактурите с неточности и фактурирането със задна дата, които понастоящем са сред най-големите опасения на потребителите.
В плана за действие се предвижда подкрепа за цифровите инструменти, които обслужват интересите на потребителите и в някои случаи се разработват в сътрудничество с тях, подобрени цифрови умения, финансиране за интелигентни цифрови решения чрез програми, които могат да спомогнат за постигането на целта за цифровизиране на енергийната система, подкрепа за националните регулаторни органи при определянето и наблюдението на общи показатели за интелигентните енергийни мрежи, създаването на общо европейско пространство на енергийни данни и тясно участие на всички съответни заинтересовани страни, по-специално операторите на мрежи и доставчиците на енергия. 2.4.
Според Комисията ИКТ предлагат голям потенциал за екологизиране.
Цифровите решения следва да спомогнат за балансирането на снабдяването, съхранението и търсенето на енергия и да увеличат гъвкавостта на енергийната система, като улеснят интегрирането на децентрализирани възобновяеми енергийни източници.
Необходимо е да се разработят пазарите за гъвкавост, така че инвестициите във варианти за гъвкавост да станат привлекателни, независимо дали се правят от производители, потребители или произвеждащи потребители, които се възползват от цифрови инструменти. 2.5.
Същевременно в плана за действие се подчертава необходимостта от ограничаване на нарастващото потребление на енергия в сектора на ИКТ.
В плана за действие се предвиждат също така създаване на цифров близнак на европейската електроенергийна мрежа, подкрепа за енергийните общности чрез цифрови инструменти, разработване на свързани с енергията етикети за компютри, центрове за данни и блокови вериги, както и разработване на кодекс на ЕС за поведение за устойчивостта на телекомуникационните мрежи.